25.5.2023
DA
Den Europæiske Unions Tidende
C 184/25
1.6.
Anvendelsen af træ i bygge- og anlægssektoren styrker opfattelsen af træ som et jordskælvssikkert materiale, som dokumenteret i tidligere tilfælde, f.eks.
jordskælvet i Alaska i 1964.
EØSU mener, at mennesker, der bor i jordskælvstruede områder, bør tilskyndes til at anvende træ som byggemateriale.
2.
Generelle bemærkninger 2.1.
Denne udtalelse støtter de generelle bemærkninger i udtalelsen TEN/794 »Træbyggeri med henblik på at mindske udledningen af CO2 i bygge- og anlægsbranchen«.
2.2.
Bygge- og anlægssektoren er en stor kilde til drivhusgasemissioner og dermed en vigtig årsag til skader på klimaet.
Emissionerne skyldes hovedsagelig anvendelsen af fossile brændstoffer til produktion af varme og elektricitet i bygninger og fremstillingen af byggematerialer.
Der er et stort behov for foranstaltninger, der kan reducere drivhusgasemissionerne i bygge- og anlægssektoren, f.eks.
gennem anvendelse af vedvarende energi, forbedring af bygningers energimæssige ydeevne og anvendelse af bæredygtige byggematerialer (3).
2.3.
EØSU understreger følgende: For at øge brugen af bæredygtigt produceret træ som byggemateriale i bygge- og anlægsindustrien understreges behovet for bæredygtig skovforvaltning til produktion af træ som råstof.
Bæredygtig skovforvaltning henviser til forvaltning og anvendelse af skove på en sådan måde, at de er miljømæssigt, økonomisk og socialt bæredygtige.
Det betyder, at skovene bevares for både nuværende og kommende generationer, og at naturressourcerne udnyttes på ansvarlig vis.
Et vigtigt element i den bæredygtige skovforvaltning er bevarelsen af skovenes biodiversitet og økosystemtjenester.
Det er også vigtigt at mindske skovenes sårbarhed over for naturlige forstyrrelser såsom skovbrande og insektangreb.
2.4.
Ud fra et teknisk synspunkt kræver træbyggeri en betydeligt mindre brug af såkaldt indlejret energi sammenlignet med andre byggematerialer såsom beton.
Indlejret energi henviser til den energi, der anvendes til produktion, transport, lagring og genanvendelse af produkter.
Reduktion af den indlejrede energi betyder, at der bruges mindre energi på disse processer, hvilket fører til en reduktion af CO2-emissionerne og et mere bæredygtigt energiforbrug.
Reduktion af indlejret energi kan også bidrage til at forbedre virksomhedernes konkurrenceevne.
2.5.
EØSU bemærker, at lovgivningen undertiden hindrer udviklingen af træbyggeri ved at begrænse brugen af træ som byggemateriale eller ved at indføre regler og standarder, som er vanskelige eller dyre at gennemføre i træbyggeriet.
Et eksempel herpå er den højdegrænse for træbygninger, som er fastsat i nogle lande.
Dette kan begrænse mulighederne for træbyggeri og hindre udviklingen af innovative trækonstruktioner.
Hvad angår brandsikring af bygninger er det ikke acceptabelt, at der stilles andre krav til træ end til andre materialer.
EØSU går ind for ensartede regler på europæisk plan, uanset hvilket materiale der er tale om.
2.6.
Træbyggeri kan yde et vigtigt bidrag til en mere cirkulær økonomi og navnlig til opfyldelse af målet om en mere biobaseret økonomi som fastsat i de relevante EU-politikker.
Anvendelsesmulighederne for og materialeegenskaberne ved træ og træbaserede produkter skal videreudvikles i den retning.
Navnlig muligheden for at genanvende træprodukter spiller en afgørende rolle.
Kombinationen af træ med andre materialer vil dog også blive vigtigere.
Koordineret europæisk støtte til et styrket forskningssamarbejde på områderne materialeegenskaber og kompositmaterialer kan spille en vigtig rolle og stimulere til innovation.
2.7.
Omstillingen af vores industrier til modellen Industri 5.0, som også er socialt velfunderet, har en stærk teknisk dimension.
Digitalisering (Building-Information-Modeling), robotisering og anvendelse af selvlærende programmer (kunstig intelligens) vil omdanne hele værdikæden fra skovbrug til byggeri, vedligeholdelse og genanvendelse.
Dette kræver en retlig ramme for de generelle produktkrav, kravene til byggevarer og standardisering.
Kravene skal koordineres inden for træbyggeriet.
I overensstemmelse med de sociale mål, der er skitseret for Industri 5.0, bør den teknologiske udvikling og modellerne for tilrettelæggelsen af arbejdet baseres på en menneskecentreret tilgang.
Fra det første trin i den teknologiske udvikling vil det også være vigtigt at tage højde for de potentielle positive og negative virkninger for et sundt arbejds- og levemiljø på systematisk vis.
(3)
Jf. »Kreislaufwirtschaft für die Dekarbonisierung des EU-Bausektors — Modellierung ausgewählter Stoffströme und Treibhausga­ semissionen«.
Meta Thurid Lotz, Andrea Herbst, Matthias Rehfeldt.